Diari Oficial de la Generalitat Valenciana


Sumari del DOGV 2343, del 12-09-1994 (1994/832368)

ORDRE de 27 de juliol de 1994, de la Conselleria de Cultura, per la qual es convoquen els XIII Jocs Esportius de la Generalitat Valenciana.
-------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/07/27/(2)/dof/vci/html**

### Dades del document

Número de DOGV
:   2343

Data del DOGV
:   12-09-1994

Secció del DOGV
:   DISPOSICIONS GENERALS

Número del document
:   1994/832368


Data del document
:   27-07-1994

Organisme emissor
:   Conselleria de Cultura

Tipus de document
:   Ordre

ORDRE de 27 de juliol de 1994, de la Conselleria de Cultura, per la qual es convoquen els XIII Jocs Esportius de la Generalitat Valenciana. [94/5589]  
L'esport de base, en els seus valors formatius, constructors de la personalitat i com a element de desenvolupament social de l'individu, necessita un complement inherent al fenomen esportiu, la competició.  
Els Jocs Esportius de la Generalitat Valenciana proposen aquest tipus d'activitat, però intentant que no es perda el rumb que ha de marcar la pràctica esportiva en els joves, amb caràcter multidisciplinari amb una màxima continuïtat.  
Dins dels jocs esportius s'estructuraran una sèrie de trobades esportives que faciliten als disminuïts físics, psíquics i sensorials poder practicar aquells esports que els permeten les seues discapacitats.  
Els diversos ajuntaments, com a organitzadors en primera instància dels jocs municipals, han d'esforçar-se a obtenir la màxima participació individual i col.lectiva en les distintes modalitats esportives que puguen organitzar, i han d'assegurar la competició durant tot el curs escolar.  
Les escoles esportives municipals, amb la seua tasca de difusió i de promoció de l'esport, han de fomentar que els esportistes formen, sota la tutela dels monitors esportius, equips i grups de competició en els seus respectius centres escolars, a fi d'incrementar l'activitat i el nombre de trobades en els jocs municipals, i respectar així els equips naturals.  
Els jocs autonòmics tenen un caràcter més selectiu, i hi participen els esportistes i equips més destacats. Organitzats en diverses fases, culminen amb les finals autonòmiques i donen accés a posteriors competicions nacionals.  
Les federacions tenen una tasca primordial en el desenvolupament dels esports respectius i en la formació de clubs esportius, entrenadors, jutges i àrbitres, que aglutinen el posterior desenvolupament dels nostres joves esportistes.  
Atès el desenvolupament que estan assolint les associacions de pares d'alumnes, i entenent l'activitat esportiva com un complement indispensable del procés educacional, és interessant que aquestes, a través dels consells escolars en els seus diversos àmbits, col·laboren en l'organització dels jocs esportius.  
Amb l'adequada coordinació i corresponsabilitat entre els ajuntaments, les federacions esportives i la Conselleria de Cultura s'aconseguiran els distints objectius que proposen aquests jocs esportius.  
La Conselleria de Cultura encoratja tots els participants directes i els tècnics i educadors perquè des dels diferents estaments facen possible el perfecte desenvolupament dels jocs esportius.  
Per tot això, a proposta de la Direcció General de l'Esport, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià  
ORDENE:  
Article únic  
Es convoquen els XIII Jocs Esportius de la Generalitat Valenciana, i s'aproven les bases que els regiran i que figuren en l'annex d'aquesta ordre.   
DISPOSICIONS FINALS  
Primera  
S'autoritza el director general de l'Esport perquè execute aquesta ordre, així com perquè modifique les bases que s'esmenten en l'annex adjunt quan les circumstàncies així ho aconsellen per a l'adequat desenvolupament i organització de l'activitat.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu en el termini de dos mesos comptadors des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs requerirà la comunicació prèvia a la Conselleria de Cultura.  
Tot això de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 27 de juliol de 1994  
La consellera de Cultura,  
PILAR PEDRAZA MARTíNEZ  
ANNEX  
Bases dels XIII Jocs Esportius  
 de la Generalitat Valenciana  
1. àmbits d'actuació  
Els XIII Jocs Esportius de la Generalitat Valenciana s'estructuren en dos àmbits d'actuació.  
1.1. Jocs municipals  
Organitzats pels ajuntaments, i dins de les seues competències administratives, s'orienten cap a la promoció esportiva, assegurant l'oferta necessària per a cobrir els requisits de l'esport de base, sempre d'acord amb la demanda esportiva que es produesca en cada cas.  
Aquests jocs tenen el suport econòmic de la Conselleria de Cultura, i l'assessorament tècnic del seu personal especialitzat, quan siga requerit pels diversos ajuntaments interessats.  
El calendari dels jocs municipals ha de prolongar-se durant el curs escolar 1994/95, encara que ha de possibilitar la incorporació dels equips o dels esportistes més destacats als jocs autonòmics, i en cas que aquests siguen eliminats de la competició podran reincorporar-se a l'activitat local. A la base 5.1. s'estableix un barem de participació en els Jocs Autonòmics. La determinació dels equips que es classifiquen segons aquest barem, es farà d'acord amb el criteri de l'ajuntament sense entrar en contradicció amb les bases de competició de l'esport de què es tracte.  
El seu principal objectiu ha de ser la promoció d'activitats físiques i esportives, de manera que complemente l'educació física com a instrument formatiu, educatiu i socialitzador.  
1.2. Jocs autonòmics  
Organitzats directament per la Conselleria de Cultura, a través de la Direcció General de l'Esport i en col·laboració amb les federacions esportives implicades en els Jocs Esportius, amb les quals s'acordarà la redacció de les bases de competició de cada esport que regularan el desenvolupament de les competicions i l'organització de les activitats dins de l'àmbit de l'esport de base. Entenent que es realitzarà sempre una competició única; no obstant això, es podran establir divisions de competició en aquells esports en què calga.  
El seu objectiu prioritari és l'increment progressiu dels nivells de competició, de manera que es possibilite el màxim rendiment controlat dins de cada etapa del desenvolupament esportiu del jove. S'incrementarà així la base esportiva i es mantindran sempre els criteris didàctics, metodològics i pedagògics de l'aprenentatge i del desenvolupament esportiu.  
Es posarà especial atenció a les trobades de disminuïts, i s'estructuraran els esports i les modalitats més adequats a les peticions que hi haja.  
2. Participants  
Els Jocs Esportius de la Generalitat Valenciana es planifiquen per a xiquets i joves en les primeres etapes d'aprenentatge i pràctica esportiva.  
Per a poder participar-hi, cal pertànyer a centres educatius, clubs esportius, o a qualsevol entitat pública o privada, degudament legalitzada, segons les categories expressades en la base 3ª i d'acord amb les bases de competició de l'esport de què es tracte. Per a la participació en els jocs autonòmics, els ajuntaments es responsabilitzaran, quant al compliment de les bases, dels equips que aquests hagen designat i que procedesquen del seu àmbit d'actuació.  
Així mateix, podran participar-hi els disminuïts físics, psíquics i sensorials, sota els mateixos condicionants que la resta d'esportistes.  
3. Categories  
3.1. Generals  
S'establiran les següents categories per sexes segons l'any de naixement.  
Benjamí femení i Benjamí masculí, anys 1985/86  
Aleví femení i Aleví masculí, anys 1983/84  
Infantil femení i Infantil masculí, anys 1981/82  
Cadet femení i Cadet masculí, anys 1979/80  
Excepcionalment, aquestes categories es podran modificar d'acord amb les bases de competició de cada esport que s'acorden amb la federació autonòmica corresponent i estiguen estipulades nacionalment.  
3.2. Educació especial.  
Els nivells de competició i les categories s'establiran en funció del nivell d'aptitud fisica i de les sol·licituds presentades.  
4. Modalitats i fases de competició  
4.1. Generals  
4.1.1 Jocs municipals. L'organització de la competició i les modalitats esportives de les fases municipals serà per decisió del mateix ajuntament organitzador, d'acord amb la demanda esportiva que es produesca en cada municipi.  
4.1.2. Jocs autonòmics. S'organitzarà fase autonòmica en aquells esports i/o modalitats que aconseguesquen formar grups de competició amb 6 equips com a mínim per categoria i província, i/o un mínim de 16 esportistes per categoria i província, en les modalitats individuals.  
Excepcionalment, es podrà organitzar final autonòmica en aquells esports que per la seua especial transcendència o interés esportiu es considere necessari.  
En els esports en què s'ha realitzat fase autonòmica en la temporada anterior, hi haurà unes bases de competició elaborades conjuntament amb la federació corresponent.  
La competició en tots els esports programats es considerarà competició única; no obstant això, en aquells esports que per les seues característiques ho requeresquen, es podran establir nivells de competició. En tot cas, la composició i l'accés a aquests nivells quedaran reflectits en les corresponents bases de competició de cada esport.  
 Jocs municipals Jocs autonòmics  
Categoria Fase Fases  
Benjamí Municipal ...............  
Aleví Municipal I/o Intermunicipal  
Infantil Municipal Autonòmica  
Cadet Municipal Autonòmica  
4.1.3. Les fases nacionals estaran organitzades pel Consell Superior d'Esports, i es regiran per les condicions econòmiques i tècniques que aquest organisme marque. La Direcció General de l'Esport coordinarà i regularà l'accés i la representació de la Comunitat Valenciana, d'acord amb la normativa de les esmentades fases.  
Un mateix equip no podrà representar la comunitat en més d'una de les competicions de nivell estatal.  
4.2. Educació especial  
La competició per a disminuïts es realitzarà d'acord amb el nombre de participants, i es tindrà en compte la proximitat geogràfica entre aquests.  
5. Calendari de competició  
5.1. Jocs municipals  
5.1.1. Fase municipal  
Els jocs municipals constitueixen la primera fase d'accés als jocs esportius de la Generalitat Valenciana. Aquells ajuntaments que organitzen competició podran classificar els seus equips per a la fase autonòmica proporcionalment al volum de participació, segons el quadre següent:  
 Participació Inscripció màxima  
 Nombre d'equips  
 Fase municipal Fase autonòmica  
 5-55 1  
 34-25 4  
 64-35 0  
 24 o més 4  
Els ajuntaments designaran i comunicaran per escrit a la direcció territorial de Cultura corresponent els equips d'esports d'associació que participen en els jocs autonòmics, adjuntant relació nominal dels components de l'equip abans del dia 25 de gener de 1995.  
5.1.2. Fase intermunicipal  
En aquells esports i/o categories en què per la reduïda participació, els ajuntaments no organitzen jocs municipals, s'organitzarà una fase prèvia, amb lligues en grups de 6 equips i per proximitat geogràfica entre els participants. Aquesta competició s'iniciarà pel mes de novembre de 1994, i finalitzarà pel gener de 1995, moment en què s'uniran els equips classificats juntament amb els procedents de la fase municipal.  
La Direcció General de l'Esport, de comú acord amb la federació respectiva, podrà modificar l'estructura de competició en aquells esports en què les seues especials característiques d'implantació així ho aconsellen.  
5.2. Jocs autonòmics  
S'iniciaran durant el mes de febrer per als equips classificats segons s'indica a l'apartat 5.1.1 i 5.1.2  
En les categories Cadet i Infantil es realitzarà una final autonòmica de cada una de les modalitats esportives que reunesquen els requisits d'aquestes bases.  
En els esports d'associació, es realitzaran les finals autonòmiques durant la primera quinzena de maig de 1995 per a les categories Infantil i Cadet.  
6. Inscripcions  
6.1. Generals  
Les entitats realitzaran la inscripció per mitjà del butlletí d'inscripció de l'entitat. Així mateix, es realitzaran uns fulls de composició d'equips, per a cada esport i categoria, en els quals es detallaran els components de l'equip i els entrenadors i/o delegats.  
La Conselleria de Cultura, a través de les seues direccions territorials, facilitarà als ajuntaments els impresos.  
La inscripció als XIII Jocs Esportius comportarà l'acceptació de les bases, així com del Reglament de Disciplina Esportiva vigent.  
Ningú no podrà participar-hi sense haver realitzat la inscripció corresponent a l'ajuntament de la seua localitat, o a la direcció territorial de Cultura.  
Perquè els centres educatius puguen participar al Campionat Nacional Infantil per Centres Escolars, que convoca el Consell Superior d'Esports, hauran de presentar certificat del director del centre acreditant que els components de l'equip són matriculats a l'esmentat centre des de setembre de 1994 al mateix temps que presenten el full de composició d'equips i realitzen la seua inscripció als jocs autonòmics.  
6.1.1. Categories benjamí, aleví i infantil  
Els butlletins d'inscripció de l'entitat i els fulls de composició d'equip es presentaran davant els respectius ajuntaments per a aquestes categories abans del dia 14 d'octubre de 1994.  
Una vegada rebudes i estudiades totes les inscripcions als jocs, es confeccionaran els calendaris de competició dels esports en què puga organitzar competició i detallarà aquells que, havent estat sol·licitats, no es puguen organitzar.  
Cada ajuntament enviarà a la Secció d'Esports de la direcció territorial de Cultura de la seua província, abans del dia 21 d'octubre de 1994, degudament diligenciada, la documentació següent:  
- Còpia del butlletí d'inscripció que hi haja presentat cada una de les entitats de la localitat.  
- Full de composició de cadascun dels equips que les entitats locals hi hagen inscrit. Per cada equip es trametran dues còpies a les direccions territorials de Cultura.  
- Calendari dels jocs municipals si s'organitzen.  
- Relació dels esports i equips en què no es puga organitzar competició en la categoria infantil  
D'aquests quatre documents se'n quedarà còpia l'ajuntament. Les entitats inscrites guardaran còpia del butlletí d'inscripció i de cadascun dels fulls de composició d'equips dels que presenten.  
6.1.2. Categoria Cadet  
Els butlletins d'inscripció de l'entitat i els fulls de composició d'equips es presentaran a cadascuna de les direccions territorials de Cultura abans del dia 21 d'octubre de 1994.  
Una vegada finalitzat el termini de presentació d'inscripció, les direccions territorials de Cultura enviaran a cada ajuntament els corresponents a cadascun, indicant a quines localitats es pot realitzar fase municipal d'aquesta categoria, assumint les direccions territorials de Cultura l'organització de les fases intermunicipals.  
La composició dels equips no podrà variar a partir de la inscripció als jocs autonòmics.  
6.2. Educació especial  
Les inscripcions es presentaran a la Secció d'Esports de la direcció territorial de Cultura de cada província abans del dia 21 d'octubre de 1994. La documentació serà la mateixa que l'especificada a l'apartat anterior, assenyalant la modalitat esportiva i la categoria de competició.  
7. Documentació  
- En les categories Benjamí i Aleví:  
- Full de composició d'equips.  
- En les categories infantils serà imprescindible la següent documentació:  
- Full de composició d'equips.  
- Llicència esportiva dels jocs.  
- En les categories Cadets:  
- Full de composició d'equips.  
- Llicència esportiva dels Jocs.  
- Document nacional d'identitat o passaport individual.  
Serà imprescindible la presentació dels documents, segons les categories ressenyades anteriorment en totes les proves dels jocs autonòmics i hauran de posar-se a la disposició dels àrbitres, jutges o representants de la Conselleria de Cultura sempre que se'ls requeresquen.  
Els ajuntaments podran diligenciar les oportunes llicències esportives dels jocs en la fase municipal d'acord amb el model que facilitarà la Direcció General de l'Esport.  
Els delegats i entrenadors tenen l'obligació de presentar a la mesa arbitral o als jutges de la prova, la seua llicència per a actuar com a tals.  
8. Finançament  
La Conselleria de Cultura subvencionarà els jocs municipals o intermunicipals, en les seues fases municipal o intermunicipal, d'acord amb l'ordre que regula la concessió de subvencions destinades a municipis per activitats especials de promoció esportiva, de l'exercici econòmic corresponent. Per a obtenir aquesta subvenció, els ajuntaments hauran de formalitzar la sol·licitud corresponent i complir la resta dels requisits que s'establesquen en l'esmentada ordre.  
La Conselleria de Cultura disposarà els mitjans adequats per al desenvolupament dels jocs autonòmics, tant en les fases eliminatòries com en les finals autonòmiques, i segons els acords amb cada una de les federacions.  
9. Assistència mèdica  
El Servei Valencià de Salut prestarà atenció mèdico-sanitària als participants inscrits als Jocs Esportius de la Generalitat Valenciana, per mitjà de la seua xarxa d'assistència, presentant llicència esportiva dels jocs i/o full de composició de l'equip.  
Es concertarà una assegurança de responsabilitat civil amb la Mutualitat General Esportiva que abaste els participants i els organitzadors degudament inscrits als jocs.  
10. Material de competició  
En la fase autonòmica tots els equips dels esports d'associació hauran de presentar en cada prova almenys un baló reglamentari per al joc i, així mateix, cada equip disposarà del seu material per a l'escalfament.  
El material necessari per al desenvolupament de les competicions serà de lliure elecció sempre que reunesca els requisits tècnics imposats per la federació corresponent.  
11. Comitè de competició  
A l'efecte de resoldre les qüestions suscitades en matèria de disciplina esportiva, es crearan tres nivells i àmbits de comitè de competició.  
a) Municipal. Amb la composició que estime oportuna cada ajuntament.  
b) Territorial. Format per dos representants de la direcció territorial de Cultura i un llicenciat en dret.  
c) Autonòmic. Format per dos representants de la Conselleria de Cultura i un llicenciat en dret.


Còpia Permalink ELI